CELEX: 32021D0150
Language: lt
Date: 2020-12-16 00:00:00
Title: Komisijos įgyvendinimo sprendimas (ES) 2021/150 2020 m. gruodžio 16 d. dėl leidimo, suteikto pagal Europos Parlamento ir Tarybos reglamento (ES) 2018/1139 41 straipsnio 6 dalį, Deri Sičio oro uoste nesilaikyti reikalavimo turėti Airijos išduotą pažymėjimą (pranešta dokumentu Nr. C(2020) 8914) (Tekstas autentiškas tik anglų kalba)

2021 2 9   
               
               
                  LT
               
               
                  Europos Sąjungos oficialusis leidinys
               
               
                  L 45/5
               
            
         KOMISIJOS ĮGYVENDINIMO SPRENDIMAS (ES) 2021/150
         2020 m. gruodžio 16 d.
         dėl leidimo, suteikto pagal Europos Parlamento ir Tarybos reglamento (ES) 2018/1139 41 straipsnio 6 dalį, Deri Sičio oro uoste nesilaikyti reikalavimo turėti Airijos išduotą pažymėjimą
         
            
               (pranešta dokumentu Nr. C(2020) 8914)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2007 ir (EB) Nr. 216/2008 ir Tarybos reglamentas (EEB) Nr. 3922/91 (1), ypač į jo 41 straipsnio 6 dalies trečią pastraipą,
         pasikonsultavusi su Bendrųjų saugos taisyklių taikymo civilinės aviacijos srityje komitetu,
         kadangi:
         
                     (1)
                  
                  
                     Deri Sičio oro uostas yra Jungtinėje Karalystėje, netoli nuo Airijos Šanono skrydžių informacijos regiono (toliau – FIR) ribos ir priklauso Jungtinės Karalystės Škotijos FIR. Artėdamas tūpti pagal prietaisus oro uoste orlaivis prieš galutinį tūpimą turi įskristi į Šanono FIR. Dėl praktinių priežasčių, siekdama sudaryti palankesnes sąlygas oro uoste saugiai vykdyti artėjimo tūpti pagal prietaisus procedūras, Airijos aviacijos administracija su tuo artėjimu tūpti susijusias oro eismo valdymo / oro navigacijos paslaugas (toliau – OEV / ONP) pavedė teikti Deri Sičio oro uosto OEV / ONP teikėjui. Pasibaigus pereinamajam laikotarpiui, nustatytam Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (2) (toliau – Susitarimas dėl išstojimo), Jungtinės Karalystės oro navigacijos paslaugų teikėjams Jungtinės Karalystės kompetentingų institucijų pagal Reglamentą (ES) 2018/1139 išduoti pažymėjimai Sąjungoje nebegalios;
                  
               
                     (2)
                  
                  
                     pasibaigus pereinamajam laikotarpiui Jungtinės Karalystės OEV / ONP teikėjai galės teikti paslaugas Sąjungoje, jei jie, kaip trečiosios šalies OEV / ONP teikėjai, turės Europos Sąjungos aviacijos saugos agentūros (toliau – Agentūra) pagal Reglamento (ES) 2018/1139 80 straipsnį išduotą galiojantį pažymėjimą;
                  
               
                     (3)
                  
                  
                     2019 m. rugpjūčio 21 d. Airijos aviacijos administracija, kaip Airijos kompetentinga institucija, Airijos vardu pranešė apie savo ketinimą pagal Reglamento (ES) 2018/1139 41 straipsnio 6 dalį leisti Deri Sičio oro uoste nesilaikyti reikalavimo turėti Airijos išduotą OEV / ONP teikėjo pažymėjimą. Tikėtasi, kad ta išimtis bus pradėta taikyti kitą dieną po dienos, kurią baigsis Susitarimo dėl išstojimo 126 straipsnyje nurodytas pereinamasis laikotarpis;
                  
               
                     (4)
                  
                  
                     Agentūra įvertino siūlomą išimtį bei jos pagrindimą ir 2019 m. rugpjūčio 29 d. rekomendacijoje padarė išvadą, kad visos Reglamento (ES) 2018/1139 41 straipsnio 6 dalyje nustatytos sąlygos yra įvykdytos;
                  
               
                     (5)
                  
                  
                     visų pirma, pagrindinė paslaugų teikėjo verslo vieta yra už teritorijos, už kurią atsakinga Airija, ribų. Be to, artėdamas tūpti Deri Sičio oro uoste orlaivis turi trumpam įskristi į Šanono FIR segmentą, tad dėl tokio mažo oro eismo srauto prašyti OEV / ONP teikėjui išduoti pažymėjimą būtų neproporcinga. Šiuo metu Deri Sičio oro uosto OEV / ONP teikėjas turi Jungtinės Karalystės civilinės aviacijos administracijos pagal Reglamentą (ES) 2018/1139 išduotą pažymėjimą, o, siekiant užtikrinti atitiktį taikomoms taisyklėms, visų pirma Reglamento (ES) 2018/1139 40 straipsnyje nurodytiems esminiams reikalavimams, su Airijos aviacijos administracija, kaip Airijos kompetentinga institucija, yra sudaryti oficialūs susitarimai dėl priežiūros ir reikalavimų vykdymo užtikrinimo. Išimties taikymo sritis yra aiškiai nustatyta ir apima ne daugiau nei yra tikrai būtina, o jei išimtis bus taikoma ilgiau nei penkerius metus, Airijos aviacijos administracija išimtį tinkamais intervalais, t. y. kasmet, reguliariai peržiūrės ir apie tai praneš Komisijai. Galiausiai išimtis taikoma laikantis nediskriminavimo principo;
                  
               
                     (6)
                  
                  
                     leidimas Deri Sičio oro uoste nesilaikyti reikalavimo turėti Airijos išduotą OEV /ONP teikėjo pažymėjimą atitinka Reglamento (ES) 2018/1139 41 straipsnio 6 dalies pirmoje pastraipoje nustatytas sąlygas,
                  
               PRIĖMĖ ŠĮ SPRENDIMĄ:
         
            1 straipsnis
            Leidimas Deri Sičio oro uoste nesilaikyti reikalavimo turėti Airijos išduotą oro eismo valdymo ir oro navigacijos paslaugų (OEV / ONP) pažymėjimą atitinka Reglamento (ES) 2018/1139 41 straipsnio 6 dalyje nustatytas sąlygas.
         
         
            2 straipsnis
            Šis sprendimas taikomas nuo dienos, einančios po dienos, kurią pagal Susitarimo dėl išstojimo 126 ir 127 straipsnius Jungtinei Karalystei nustoja būti taikoma Sąjungos teisė.
            Šis sprendimas skirtas Airijai.
         
         
            Priimta Briuselyje 2020 m. gruodžio 16 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 212, 2018 8 22, p. 1.
         
            (2)  OL L 29, 2020 1 31, p. 7.